1. ปัจจัยความเสี่ยง

ปัจจัยความเสี่ยงในการประกอบธุรกิจของบริษัทจำแนกได้ดังนี้

1.  ความเสี่ยงจากการขาดแคลนบุคลากรทางการแพทย์

การประกอบธุรกิจโรงพยาบาลมีความจำเป็นต้องใช้บุคลากรด้านการแพทย์ที่มีความรู้ ความสามารถ
และมีความเชี่ยวชาญ เช่น แพทย์ ทันตแพทย์ พยาบาล เภสัชกร เป็นต้น ดังนั้น
บริษัทอาจได้รับผลกระทบจากการขาดแคลนบุคลากรดังกล่าวเนื่องจากภาวะการแข่งขันที่เพิ่มมากขึ้นในการให้บริการรักษาพยาบาลในปัจจุบัน
ประกอบกับการพัฒนาบุคลากรดังกล่าวให้มีความชำนาญต้องใช้ระยะเวลานาน
ทำให้บุคลากรที่มีความเชี่ยวชาญเป็นที่ต้องการอย่างมากในธุรกิจโรงพยาบาลเอกชนต่างๆ โดย ณ
31 กรกฎาคม 2549 บริษัทมีแพทย์ประจำและแพทย์นอกเวลารวมประมาณ 200 คน
และพยาบาลรวมประมาณ 400 คน

สำหรับการบริหารด้านบุคลากรแพทย์ให้มีความเพียงพอในการให้บริการ
ในทุกต้นเดือนบริษัทจะมีการจัดทำตารางเวลาการตรวจของแพทย์ผู้เชี่ยวชาญในแต่ละสาขาอย่างชัดเจนในแต่ละช่วงเวลา
เพื่อให้มั่นใจได้ว่าโรงพยาบาลมีแพทย์คอยให้บริการแก่ผู้ป่วยตลอด 24 ชั่วโมง
ที่ผ่านมาบริษัทไม่มีปัญหาด้านการขาดแคลนแพทย์
แต่อย่างไรก็ตามบริษัทและผู้บริหารของบริษัทเล็งเห็นถึงความสำคัญของบุคลากรทางแพทย์
จึงมีนโยบายในการรักษาความสัมพันธ์อันดีกับแพทย์ผู้เชี่ยวชาญต่างๆ
และอำนวยความสะดวกและคล่องตัวในการตรวจรักษา ไม่ว่าจะเป็นในด้านสถานที่
อุปกรณ์และเครื่องมือแพทย์ต่างๆ สำหรับด้านพยาบาล
บริษัทยังมีการให้ทุนการศึกษาแก่นักเรียนพยาบาลเพื่อเป็นช่องทางหนึ่งในการสรรหาบุคลากรของบริษัท

บริษัทมีนโยบายเปิดโอกาสให้บุคคลากรแพทย์ พยาบาล และพนักงานในฝ่ายอื่นๆ
เข้ามามีส่วนร่วมในการบริหารจัดการและเสนอแนะแนวทางการให้บริการและส่งเสริมการพัฒนาความรู้และทักษะแก่บุคลากรอย่างต่อเนื่อง
อาทิ การที่โรงพยาบาลได้รับ HA ทำให้เกิดองค์ประชุมต่างๆ ด้านแพทย์และพยาบาล
โดยมีแนวคิดหลักในการเน้นผู้ป่วยเป็นศูนย์กลาง เป็นต้น นอกจากนี้
บริษัทยังจัดให้มีสวัสดิการและสภาพแวดล้อมในการทำงานที่เหมาะสม
มุ่งสร้างขวัญและกำลังใจเพื่อสร้างความผูกพันระหว่างบุคลากรและองค์กรในระยะยาว

2.  ความเสี่ยงจากการแข่งขันในธุรกิจโรงพยาบาลที่มีแนวโน้มเพิ่มมากขึ้น

ในปัจจุบัน พบว่า การประกอบธุรกิจโรงพยาบาลมีภาวะการแข่งขันที่เพิ่มขึ้น
ทั้งจากการควบรวมของกิจการโรงพยาบาลหลายแห่ง
การที่โรงพยาบาลต่างตื่นตัวในการพัฒนาศักยภาพของตนเองเพิ่มมากขึ้น
การเปิดให้บริการของท่าอากาศยานสุวรรณภูมิ ภายในเดือนกันยายน 2549
และการที่ประชาชนหันมาให้ความสำคัญกับสุขภาพเพิ่มมากขึ้น
ซึ่งส่วนหนึ่งเป็นผลมาจากการส่งเสริมนโยบายด้านสาธารณสุข
ปัจจุบันโรงพยาบาลเอกชนต่างใช้กลยุทธ์ทางการแข่งขันทั้งในด้านราคาและด้านคุณภาพการให้บริการเพื่อรักษาส่วนแบ่งทางการตลาดของตนเช่นเดียวกับโรงพยาบาลเอกชนอื่นๆ
อาทิ
โรงพยาบาลมีนโยบายในการแยกห้องพักในแต่ละชั้นตามแต่ละประเภทของผู้ป่วยในและการจำแนกโรค

บริษัทได้มุ่งเน้นในการรักษาส่วนแบ่งทางการตลาดโดยพัฒนามาตรฐานการรักษาพยาบาลและมาตรฐานการให้บริการเพื่อสร้างความพอใจสูงสุดให้แก่ผู้ที่มาใช้บริการของโรงพยาบาล
โดยมุ่งเน้นที่ความเป็นหนึ่งในโรงพยาบาลเอกชนที่มีแพทย์และพยาบาลที่มีคุณภาพ
และมีความพร้อมด้านอุปกรณ์ทางการแพทย์ทันสมัย
โดยบริษัทเป็นหนึ่งในโรงพยาบาลที่ได้รับประกาศนียบัตรรับรองคุณภาพโรงพยาบาล (HA :
Hospital Accreditation) จากสถาบันพัฒนาและรับรองคุณภาพโรงพยาบาล (The
Institute of Hospital Quality Improvement and Accreditation of Thailand,
HA (Thailand))

นอกจากนี้
บริษัทจะใช้กลยุทธ์ในการสร้างฐานลูกค้าใหม่และการเตรียมความพร้อมเพื่อรองรับการแข่งขันที่เพิ่มขึ้นและเพิ่มอัตราการเข้ารักษาพยาบาลของผู้ป่วย
โดยการเปิดศูนย์เฉพาะโรคต่างๆ อาทิ ศูนย์โรคหัวใจ เปิดให้บริการเมื่อเดือนพฤษภาคม 2548
และได้ทำการเปิดศูนย์กระดูกและข้อเมื่อเดือนมีนาคม 2549
ซึ่งส่งผลให้อัตราการเข้ารักษาพยาบาลทั้งคนไข้ในและคนไข้นอกเพิ่มมากขึ้น
การปรับปรุงสถานที่และขยายคลินิกที่มีอยู่แล้วให้รองรับการบริการได้มากขึ้น
การจัดหาอุปกรณ์เครื่องมือแพทย์ที่ครบครันและทันสมัย
การอบรมและพัฒนาบุคลากรของบริษัทให้มีความรู้
ความสามารถในการใช้ภาษาต่างประเทศเพิ่มมากขึ้น มีการปรับปรุง (Renovate) พื้นที่ให้บริการ
รวมถึงการบริหารต้นทุนการดำเนินงานของบริษัทให้เกิดประโยชน์สูงสุด
การพัฒนาจากการเป็นโรงพยาบาลทั่วไป (General Hospital)
สู่โรงพยาบาลระดับตติยภูมิทางการแพทย์ (Tertiary Medical Care) อันได้แก่
การที่โรงพยาบาลไทยนครินทร์สามารถให้บริการทางการแพทย์ที่ครบวงจร
โดยไม่ต้องมีข้อจำกัดทางการแพทย์เป็นเหตุให้จำเป็นต้องส่งผู้ป่วยไปรักษาตัวยังโรงพยาบาลอื่น

3.  ความเสี่ยงจากการเปลี่ยนแปลงนโยบายของรัฐ

การที่บริษัทไม่ได้เข้าโครงการประกันสังคมและไม่ได้เข้าโครงการ 30 บาทรักษาทุกโรคของรัฐบาล
เป็นเหตุผลหนึ่งที่ทำให้จำนวนผู้ใช้บริการของโรงพยาบาลไม่สูงมากนักเมื่อเทียบกับโรงพยาบาลอื่น
แต่อย่างไรก็ตาม บริษัทมีนโยบาย
ในการให้บริการรักษาพยาบาลที่เป็นทางเลือกให้แก่ผู้ที่ประสงค์จะได้รับการรักษาพยาบาล
การเอาใจใส่ และความพึงพอใจจากการให้บริการในระดับสูง
หากในอนาคตรัฐบาลมีการปรับเปลี่ยนนโยบายด้านสาธารณสุขใหม่โดยเอื้อประโยชน์ให้ประชาชนมากยิ่งขึ้น
อาจทำให้ผู้ใช้บริการในปัจจุบันของโรงพยาบาล
เปลี่ยนไปใช้บริการของโรงพยาบาลของรัฐหรือและโรงพยาบาลที่เข้าร่วมโครงการ อย่างไรก็ตาม
บริษัทตระหนักถึงปัจจัยเสี่ยงดังกล่าว จึงมุ่งเน้นการพัฒนาการรักษาพยาบาลและการให้บริการ ที่ดี
เพื่อสร้างความพอใจสูงสุดให้แก่ผู้ใช้บริการ

4.  ความเสี่ยงจากการพึ่งพากลุ่มผู้ถือหุ้นรายใหญ่

ปัจจุบัน บริษัทได้รับความช่วยเหลือทางการเงินจากบริษัท สยามสินทรัพย์พัฒนา จำกัด
ซึ่งเป็นผู้ถือหุ้นรายใหญ่ของบริษัท โดย ณ วันที่ 31 กรกฎาคม 2549 บริษัทมียอดเงินกู้ยืมจากบริษัท
สยามสินทรัพย์พัฒนา จำกัด เท่ากับ 104 ล้านบาท คิดเป็นร้อยละ 45.30 ของหนี้สินรวมของบริษัท
ในปัจจุบันบริษัทไม่มีวงเงินกู้ระยะยาวกับสถาบันทางการเงินอื่นใด

บริษัทมีความสามารถในการชำระคืนดอกเบี้ยตามสัญญามาตลอด
และยังสามารถจ่ายคืนเงินกู้บางส่วนได้เมื่อบริษัทมีเงินหมุนเวียนเพียงพอ ปัจจุบัน
บริษัทมีกระแสเงินสดจากการดำเนินงานที่เพิ่มขึ้น
รวมถึงอัตราส่วนความสามารถชำระดอกเบี้ยของบริษัทอยู่ที่ 11.15 เท่า
ซึ่งถือได้ว่าเป็นอัตราที่สูงและมีสภาพคล่องและมีความสามารถชำระภาระผูกพันที่ดี นอกจากนี้
จากการที่บริษัทเข้าจดทะเบียนเป็นบริษัทจดทะเบียนในตลาดหลักทรัพย์เอ็ม เอ ไอ
ทำให้บริษัทสามารถเพิ่มช่องทางในการระดมทุนจากประชาชนได้อีกทางหนึ่งทำให้บริษัทมีความเชื่อมั่นว่า
บริษัทจะสามารถชำระหนี้เงินกู้ยืมแก่บริษัท สยามสินทรัพย์พัฒนา จำกัด
ได้ภายในระยะเวลาที่กำหนดไว้ในสัญญา

5.  ความเสี่ยงจากการที่บริษัทไม่มีที่ดินเป็นของตัวเอง

ในปัจจุบัน โรงพยาบาลไทยนครินทร์ตั้งอยู่บนที่ดินที่บริษัททำสัญญาเช่าระยะยาว 30 ปี
กับสภากาชาดไทย ซึ่งจะครบอายุสัญญาในวันที่ 9 พฤศจิกายน 2561
โดยบริษัทสามารถต่ออายุสัญญาเช่าต่อไปอีกคราวละ 5 ปี โดยการยินยอมของทั้งสองฝ่าย

อย่างไรก็ตาม บริษัทและผู้บริหารตระหนักถึงความเสี่ยงดังกล่าว
จึงมีนโยบายในการรักษาความสัมพันธ์ที่ดีกับสภากาชาดไทย และปฏิบัติตามเงื่อนไขต่างๆ
ที่ระบุไว้ในสัญญาอย่างเคร่งครัด รวมทั้งการให้ความสนับสนุนและเข้าร่วมกิจกรรมกับสภากาชาดไทย